การศึกษาล้มเหลว
เศร้าใจจริงๆ กับข่าวประกาศผลสอบแบบทดสอบทางการศึกษาแห่งชาติขั้นพื้นฐาน หรือโอเน็ต
20 ส.ค. 2554

เศร้าใจจริงๆ กับข่าวประกาศผลสอบแบบทดสอบทางการศึกษาแห่งชาติขั้นพื้นฐาน หรือโอเน็ต 
ที่ระบุเด็กนักเรียนชั้น ม.6 ของไทยสอบตกวิชาหลักพื้นฐานทั่วประเทศ!! 
ตกกระจายไม่เหลือดีตั้ง 7 จาก 8 วิชา ทั้งวิทยาศาสตร์ สังคมศึกษา ศิลปะ เทคโนโลยี คณิตศาสตร์ ภาษาอังกฤษ ไม่เว้นแม้แต่ภาษาไทย 
ไม่ใช่ตกธรรมดา แต่ตกลึกตกรูดมหาราชอย่างน่าตกใจ โอ้แม่จ้าว..เกิดอะไรขึ้นกับเด็กไทย!! 
ทำไมเด็กไทยถึงไม่เก่ง? ไม่เก่งเพราะอะไร? 




คำตอบง่ายๆ เด็กไทยไม่เก่งเพราะผู้ใหญ่ไม่ได้เรื่อง ผู้ใหญ่มีแต่เรื่องแก่งแย่งชิงดีชิงเด่น ชิงอำนาจชิงผลประโยชน์ มีแต่เรื่องธุรกิจแอบแฝงทุกเม็ด สร้างแต่สิ่งแวดล้อมที่เป็นพิษให้กับเด็กไม่หยุดหย่อน คิดค้นพาหะนำเชื้อโรคความฟุ้งเฟ้อป้อนให้เด็กตลอดเวลา พัฒนาทัศนคติผิดๆ จนทำให้เด็กหลงระเริงไม่ต้องการความเก่ง แต่อยากได้ความสุขสบายแบบ...รวยข้ามวัน ดังข้ามคืน 
สภาพเด็กไทยส่วนใหญ่จึงอยู่ในอาการคิดไม่ได้ วิเคราะห์ไม่เป็น สมาธิต่ำ ความอดทนน้อย คล้อยตามเพื่อนฝูง จูงใจง่าย รักสะดวกชอบสบาย หายใจเป็นบันเทิงเริงรมย์ 
ผลสอบครั้งนี้ถือเป็นใบเสร็จที่ชัดเจนมากที่สะท้อนความย่ำแย่ของการศึกษาบ้านเรา ไม่ว่าปมปัญหาจะเป็นที่ระบบไม่ดีหรือว่าคนไม่ดีก็ตาม งานนี้ต้องสังคายนาชุดใหญ่ได้แล้ว!! 
นโยบายด้านการศึกษาต้องแหลมคมและชัดเจนกว่านี้ 
ข้าราชการและหน่วยงานที่เกี่ยวข้องซึ่งเป็นกลไกหลักในการนำนโยบายไปสู่ภาคปฏิบัติ ต้องทำงานจริงจังและลุยงานหนักมากกว่านี้ ใครทำไม่ได้ หมดไฟ ไร้อารมณ์เชิงรุก ควรเก็บเข้ากรุไปเลย 
สถาบันการศึกษาต้องถูกตรวจสอบและประเมินผลอย่างซีเรียส ครูและผู้บริหารต้องถูกวัดผลเข้มงวดเหมือนเอกชน อย่าปล่อยให้มีพฤติกรรมหาเศษหาเลย เก็บกั๊กความรู้เพื่อตูจะได้สอนพิเศษอะไรประมาณนั้น 
พ่อแม่ผู้ปกครองต้องดูแลลูกหลานอย่างใกล้ชิด ต้องร่วมมือกับสถาบันการศึกษา ช่วยกันคัดท้ายให้เด็กเกิดความสนใจและรับผิดชอบในหน้าที่ของตัวเอง 
พ่อค้านักธุรกิจทั้งหลายโดยเฉพาะที่มีกลุ่มเป้าหมายเป็นเด็กและเยาวชน โปรดฉุกคิดสักนิดเถอะครับ ธุรกิจท่านมันล้ำเส้นเป็นเหตุให้เด็กไทยกลายพันธุ์หรือไม่ ระวังเวรกรรมจะตกถึงลูกหลานของตัวเอง 
สื่อมวลชนทั้งหลายต้องโดดเข้ามาร่วมมือเป็นหูเป็นตาในการปกป้องและคุ้มครองเด็กไทยอีกแรงหนึ่ง การนำเสนอภาพและข่าวให้คำนึงเสมอว่ามีเยาวชนไทยใสๆ อีกหลายล้านคนติดตามอยู่ทุกวัน ถ้าสื่อบ้านเราเข้ามาช่วยเป็นเกราะป้องกันพาหะเชื้อโรคไม่ให้เจาะไชใส่ตัวเด็กง่ายเหมือนทุกวันนี้ สภาพการณ์คงดีขึ้นกว่านี้เยอะ 
เรื่องนี้เป็นเรื่องใหญ่ เด็กไทยใกล้เดี้ยง รัฐบาลเพียงฝ่ายเดียวคงเอาไม่อยู่ ขอให้กูรูทั้งหลายเข้ามาช่วยแก้ไขโดยด่วนด้วยเถิด